作者：赵善括
词牌/韵律：贺新郎

paragraphs: 绛雪堆云绿。
倚朱栏、鸾飞凤舞，乱红如簇。
宫锦海沈肌理秀，极目明霞孤骛。
对翠袖、天寒修竹。
轻露有情添泪眼，粲精神、娇醉薰华屋。
然宝篆，散清馥。
江南到处多兰菊。
更海棠、贪睡未醒，漫山粗俗。
欲品此花为第一，真色生香俱足。
又只怕、惊人凡目。
把酒对花频管领，怕狂风骤雨难拘束。
拾碎玉，泛醽醁。